דיודונה. דפי הפייסבוק הוסרו, ההופעה בוטלה (צילום: AFP)

בהתגייסות משותפת הצליחו השבוע שגרירי ישראל וצרפת בתאילנד להביא לביטול הופעתו של הקומיקאי הצרפתי האנטישמי דיודונה ב"אילוז'ן" - מועדון ידוע באי פוקט.

ההופעה הייתה אמורה להתקיים ביום רביעי. אחרי שנודע על כך לשגרירות ישראל בבנגקוק היא פנתה לבעלי המועדון, אך לא נענתה. השגריר שמעון רודד לא ויתר, ופנה במכתב למושל פוקט עם העתקים לראש ממשלת תאילנד ולשר החוץ. הוא ביקש מהמושל שיפעל למנוע את הופעותיו של דיודונה בצירוף הסבר על האיש ועברו המפוקפק.

במקביל שוחח רודד גם עם השגריר הצרפתי בתאילנד, וביקש ממנו לפעול במקביל כדי להביא לביטול ההופעה. השגריר הצרפתי השיב כי הוא צריך לקבל הנחיות לפעולה מפריז, וכעבור שעות ספורות חזר לרודד ומסר לו שהונחה לפנות רשמית למשרד החוץ התאילנדי. הפנייה המשותפת - הישראלית והצרפתית - עשתה את שלה וביום רביעי בשעות הערב הודיע מושל פוקט לשגריר רודד שהורה לאסור על קיום ההופעה. ואכן, בדיקה העלתה שדפי הפייסבוק של ההופעה הוסרו וההופעה בוטלה.

דיודונה נאלץ לצאת מתאילנד וטס להונג קונג ביום חמישי, אלא ששם חיכתה לו הפתעה: הודות לפעילות של הקונסוליה הכללית של ישראל בהונג קונג עוכב הקומיקאי בשדה התעופה וכעבור כמה שעות גורש.

תנועת ה"קנל" שמזוהה עם דיודונה

תנועת הקנל – הצדעה הפוכה במועל יד. הוא הורשע בעבר שמונה פעמים בגין הסתה לאנטישמיות. ראשי ערים רבים בצרפת הודיעו כי יאסרו עליו להופיע בשטחם.

בינואר שעבר הוא נעצר לחקירה לאחר שבעקבות מתקפות הטרור הרצחניות במשרדי המגזין "שרלי הבדו" בפריז, ולאחר מכן במרכול יהודי בעיר , כתב בדף הפייסבוק שלו: "ככל שזה נוגע לי, אני מרגיש שאני שרלי קוליבאלי". בכך הוא רמז לסיסמת התמיכה במגזין "אני שרלי", וכן לשמו של המחבל, אמדי קוליבאלי, שביצע את הפיגוע במרכול היהודי.

במרס הוא הורשע ב"התייחסות בסלחנות לטרור" (Condoning) ונגזרו עליו חודשיים מאסר על תנאי וקנס של 30 אלף אירו. בנובמבר האחרון הוא הורשע בבלגיה בעקבות התבטאויות אנטישמיות, ונידון לחודשיים מאסר בפועל.‏